<classify> TANZANIA ipo mbioni kupanua Taasisi ya Moyo ya Jakaya Kikwete JKCI ili kuifanya kuwa kituo bora cha mfano kwa tiba za moyo katika ukanda wa Jumuiya ya Afrika Mashariki EAC na Kusini mwa Jangwa la Sahara.Upanuzi wa hospitali hiyo unatarajiwa kufanywa katika eneo la Mloganzila ambayo itakuwa na uwezo wa vitanda kati ya 280 na 350. Kwa sasa JKCI ina uwezo wa vitanda 128.Akizungumza katika maadhimisho ya Miaka 50 ya utume wa madaktari wa China nchini Tanzania, Mkurugenzi Mtendaji wa JKCI, Profesa Mohammed Janabi alisema hospitali hiyo tangu ilipoanza miaka mitatu iliyopita imeshahudumia wagonjwa 227,738 ambapo kati yao 1025 walifanyiwa upasuaji.Alisema kwa miaka hiyo mitatu, wagonjwa wa nje 213,153 wameshahudumiwa, waliolazwa ni 11,729, waliofanyiwa upasuaji wa kifua 800 na waliofanyiwa upasuaji kupitia njia ya tundu dogo ni 2,560.Kwa namba hiyo ya wagonjwa hao waliofanyiwa upasuaji Tanzania inakuwa nchi ya pili katika nchi zilizo chini ya Jangwa la Sahara ukitoa Afrika Kusini ambayo imefanya mara nyingi zaidi upasuaji wa moyo, ya kwanza ikiwa Namibia.Aliongeza kuwa sasa namba imezidi wanahudumia kwa siku wagonjwa 300, wanapasua kwa siku wagonjwa kati sita hadi wanane na wagonjwa wanane hadi 11 wanalazwa kila siku.Naye Waziri wa Afya, Maendeleo ya Jamii, Jinsia, Wazee na Watoto, Ummy Mwalimu alisema kwenye ushirikiano huo wa miaka 50 kati ya China na Tanzania nchi imepata manufaa makubwa kwa upande wa wataalamu na wauguzi ambao wanakuja kila mwaka na mpaka sasa wameshafikia 1,200.Alisema baada ya serikali kuongezea wataalamu wake uwezo hivi sasa asilimia 85 ya wagonjwa wanatibiwa hapa nchini na asilimia 15 tu ndio wanakwenda nje ya nchi. Waziri wa Mambo ya Nje na Ushirikiano wa Afrika Mashariki, Balozi Augustine Mahiga aliishukuru serikali ya China kwa kuendelea kuisaidia Tanzania kupambana na maadui watatu ambao ni ujinga, umasikini na maradhi.Alisema kwa upande Tanzania, serikali imekuwa ikiongeza bajeti ya afya na dawa kila mwaka ambapo kwa mwaka huu bajeti ya dawa imeongezeka karibia mara 10. Aidha, ameiomba China kuiwezesha Tanzania kufanya upanuzi wa hospitali hiyo ya moyo pamoja na kuiwezesha kuzalisha dawa na vifaa tiba.Balozi wa China nchini, Wang Ke alisema tangu ushirikiano wa nchi hizi mbili uanze miaka 50 iliyopita, jumla ya wahudumu wa afya 2000 wa China wamekuja kutoa huduma Tanzania.Katika kipindi hicho, zaidi ya wagonjwa 300,000 wa Tanzania Bara na Zanzibar walihudumiwa na wataalamu hao waliobobea katika nyanja mbalimbali za afya. Alisema kuanzia mwakani, timu ya madaktri kutoka china watakuwa wanafanya kliniki ya bure mara mbili kwa mwaka kwa siku saba katika baadhi ya mikoa nchini.  <topic>: kitaifa 